**Tumačenje broj 1/23 od 9. veljače 2023.g.**

Člankom 47. točkom 1.10. Kolektivnog ugovora propisan je koeficijent složenosti poslova utvrđen pravilnikom o unutarnjem ustrojstvu i to za radno mjesto: STRUČNI KOMUNIKACIJSKI POSREDNIK i POMOĆNIK ZA DJECU S TEŠKOĆAMA U RAZVOJU – 1,66, a člankom 47. točkom 4.11. Kolektivnog ugovora propisan je koeficijent složenosti poslova utvrđen pravilnikom o unutarnjem ustrojstvu i to za radno mjesto: POMOĆNI RADNIK ZA NJEGU, SKRB I PRATNJU (osnovna škola) – 1,32.

*Pravilnikom o vrsti stručne spreme stručnih djelatnika te vrsti i stupnju stručne spreme ostalih djelatnika u dječjem vrtiću* (Narodne novine 133/97) propisuje se vrsta stručne spreme stručnih djelatnika te vrsta i stupanj stručne spreme ostalih djelatnika u dječjem vrtiću. Tako je, člankom 8. točkom 8. Pravilnika o vrsti stručne spreme stručnih djelatnika te vrsti i stupnju stručne spreme ostalih djelatnika u dječjem vrtiću propisan stupanj i vrsta stručne spreme i to: Pomoćni djelatnik za njegu, skrb i pratnju - osnovna škola. Isti ne propisuje stupanj i vrstu stručne spreme: Stručno komunikacijski posrednik i pomoćnik za djecu s teškoćama u razvoju.

Nadležno ministarstvo je sukladno zakonskim odredbama izradilo nacrt novog Pravilnika koji je prošao e-savjetovanje i za očekivati je da će u predstojećem vremenu biti donesen i stupiti u primjenu (navedeno je pravna osnova za zapošljavanje radnika).

Nadalje, načine uključivanja te način i sadržaj osposobljavanja i obavljanja poslova pomoćnika za djecu s teškoćama u razvoju te stručnog komunikacijskog posrednika, kao i postupak radi ostvarivanja prava djece s teškoćama u razvoju na potporu pomoćnika za djecu s teškoćama u razvoju te stručnih komunikacijskih posrednika propisuje ministar nadležan za obrazovanje pravilnikom. Za zapošljavanje stručnih komunikacijskih posrednika i pomoćnika za djecu s teškoćama u razvoju čeka se donošenje predmetnih pravilnika kako bi se s istima usuglasile buduće odredbe Pravilnika o unutarnjem ustrojstvu rada dječjih vrtića. Radnici koji su trenutno zaposleni na radnom mjestu Pomoćni radnik za njegu, skrb i pratnju ne udovoljavaju uvjetima radnog mjesta *Stručno komunikacijski posrednik* i *Pomoćnik za djecu s teškoćama u razvoju* (do donošenja predmetnih pravilnika nije konkretno propisana potrebna odgovarajuća razina i vrsta obrazovanja, odnosno koje to završeno osposobljavanje i djelomičnu kvalifikaciju isti moraju steći uz završeno najmanje četverogodišnje srednjoškolsko obrazovanje sukladno čl. 24.a st.3. niti način uključivanja takvih radnika) i nemaju pravo na veći koeficijent.

**Tumačenje broj 35/23 od 21. rujna 2023.g.**

Člankom 47. stavcima 1. i 2. propisano je: *Ako je radnik odsutan s rada zbog bolovanja prvih 42 dana, odnosno za invalide rada prvih 7 dana, pripada mu naknada plaće u visini 85 % od osnovice za naknadu plaće koja se utvrđuje prema propisima o zdravstvenom osiguranju, a čini je prosječni iznos radnikove plaće isplaćene u posljednja tri mjeseca prije mjeseca u kojem je nastupilo bolovanje.*

*Ako je radnik* *odsutan s rada zbog sebe 43 dana i duže, odnosno za invalide rada 8 dana i duže, pripada mu razlika između naknade za bolovanje koju prima od Hrvatskog zavoda za zdravstveno osiguranje i visine naknade iz stavka 1. ovoga članka.*

Tragom navedenog, predmetno se ne odnosi na slučaj kada je radnik privremeno nesposoban za radzbog bolesti i komplikacija u vezi s trudnoćom i porodom, jer u tom slučaju radniku sukladno odredbama *Zakona o obveznom zdravstvenom osiguranju* pripada naknada plaće u visini 100% od osnovice za naknadu plaće na teret HZZO-a (od prvog dana bolovanja), ne više od propisanog limita.